LT Europos Sąjungos oficialusis leidinys L 148/1

Pagal tarptautinę viešąją teisę juridinę galią turi tik JT EEK tekstų originalai. Šios taisyklės statusas ir įsigaliojimo data turėtų būti tikrinami pagal paskutinę JT EEK statusą nurodančio dokumento TRANS/WP.29/343 versiją, kurią galima rasti:

http://www.unece.org/trans/main/wp29/wp29wgs/wp29gen/wp29fdocstts.html

Jungtinių Tautų Europos ekonomikos komisijos (toliau – JT EEK) taisyklė Nr. 7 „Suvienodintos variklinių transporto priemonių (išskyrus motociklus) ir jų priekabų priekinių ir galinių gabaritinių žibintų, stabdymo žibintų ir galinio kontūro gabaritinių žibintų patvirtinimo nuostatos“

Įtrauktas visas galiojantis tekstas iki:

02 serijos pakeitimų 16 papildymo. Įsigaliojimo data: 2010 m. rugpjūčio 19 d.

TURINYS

TAISYKLĖ

0. Taikymo sritis

1. Apibrėžtys

2. Patvirtinimo paraiška

3. Ženklinimas

4. Patvirtinimas

5. Bendrieji reikalavimai

6. Spinduliuojamos šviesos stipris

7. Bandymo atlikimo tvarka

8. Spinduliuojamos šviesos spalva

9. Gamybos atitiktis

10. Baudos už gamybos neatitiktį

11. Visiškas gamybos nutraukimas

12. Pastabos dėl spalvų ir konkrečių įtaisų

13. Už patvirtinimo bandymus atsakingų technikos tarnybų ir administracijos padalinių pavadinimai ir adresai

14. Pereinamojo laikotarpio nuostatos

PRIEDAI

1 priedas. — Priekiniai ir galiniai gabaritiniai (šoniniai) žibintai, galinio kontūro gabaritiniai žibintai ir stabdymo žibintai. Erdvinei šių žibintų šviesos sklaidai būtini mažiausi kampai.

2 priedas. — Pranešimas apie įtaiso tipo patvirtinimą, tipo išplėtimo patvirtinimą, atsisakymą suteikti patvirtinimą, patvirtinimo panaikinimą arba visišką gamybos nutraukimą pagal Taisyklę Nr. 7.

3 priedas. — Patvirtinimo ženklų išdėstymo pavyzdžiai.

4 priedas. — Fotometriniai matavimai.

5 priedas. — Šviesos spalvos.

6 priedas. — Būtiniausi gamybos atitikties kontrolės procedūrų reikalavimai.

7 priedas. — Būtiniausi inspektoriaus atliekamos bandinių atrankos reikalavimai.

0. TAIKYMO SRITIS

Ši taisyklė taikoma:

0.1. L, M, N, O ir T (1) kategorijų transporto priemonių priekiniams ir galiniams gabaritiniams (šoniniams) žibintams ir stabdymo žibintams, ir

0.2. M, N, O ir T kategorijų transporto priemonių galinio kontūro gabaritiniams žibintams.

1. APIBRĖŽTYS

Šioje taisyklėje:

1.1. „Priekinis gabaritinis (šoninis) žibintas“ – žibintas transporto priemonės buvimo vietai ir pločiui parodyti, kai į ją žiūrima iš priekio.

1.2. „Galinis gabaritinis (šoninis) žibintas“ – žibintas transporto priemonės buvimo vietai ir pločiui parodyti, kai į ją žiūrima iš galo.

1.3. „Stabdymo žibintas“ – žibintas, naudojamas už galinės transporto priemonės dalies esantiems kitiems kelių eismo dalyviams parodyti, kad jos vairuotojas įjungė darbinį stabdį. Stabdymo žibintus galima įjungti naudojant lėtintuvą ar panašų įtaisą.

1.4. „Galinio kontūro gabaritinis žibintas“ – bet kuris prie tolimiausių išorinių transporto priemonės dalių ir kuo arčiau transporto priemonės viršaus pritvirtintas žibintas bendrajam transporto priemonės pločiui aiškiai parodyti. Jeigu tai yra tam tikros variklinės transporto priemonės ir priekabos, šis žibintas skirtas transporto priemonės gabaritiniams (šoniniams) žibintams papildyti ir ypatingam dėmesiui į jos kontūrą atkreipti.

1.5. Sąvokų apibrėžtys Šioje taisyklėje vartojamos Taisyklėje Nr. 48 ir teikiant tipo patvirtinimo paraišką galiojančios jos serijos pakeitimuose pateiktos apibrėžtys.

1.6. „Skirtingų tipų priekiniai ir galiniai gabaritiniai (šoniniai) žibintai, stabdymo žibintai ir galinio kontūro gabaritiniai žibintai“ – žibintai, kurių kiekviena minėta kategorija skiriasi tokiomis esminėmis savybėmis: a) prekės pavadinimu arba prekės ženklu; b) optinės sistemos charakteristikomis (šviesos stiprio lygiais, šviesos sklaidos kampais, kaitinamosios lempos kategorija, šviesos šaltinio moduliu ir kt.); c) kintamojo stiprio valdymo įtaisu, jeigu yra. Kaitinamosios lempos spalvos arba kurio nors filtro spalvos pakeitimas nelaikomas tipo pakeitimu.

1.7. Šioje taisyklėje pateiktos nuorodos į standartinę (-es) (etaloninę (-es)) kaitinamąją (-ąsias) lempą (-as) ir į Taisyklę Nr. 37 laikomos nuorodomis į Taisyklę Nr. 37 ir į teikiant tipo patvirtinimo paraišką galiojančios jos serijos pakeitimus.

2. PATVIRTINIMO PARAIŠKA

2.1. Patvirtinimo paraišką teikia prekės pavadinimo ar ženklo turėtojas arba jo tinkamai įgaliotas atstovas. Paraiškoje nurodoma: 2.1.1. pagal kokią paskirtį (-is) patvirtinti pateikiamas įtaisas skirtas naudoti ir ar jį galima naudoti dviejų tos pačios rūšies (to paties tipo) žibintų sąrankoje; 2.1.2. jeigu tai yra galinio kontūro gabaritinis žibintas, ar numatyta, kad jis spinduliuos baltą ar raudoną šviesą; 2.1.3. jeigu tai yra S3 ar S4 kategorijos stabdymo žibintas, ar jis skirtas montuoti transporto priemonės išorėje ar viduje (už galinio stiklo); 2.1.4. ar įtaiso spinduliuojamos šviesos stipris yra pastovus (R1, S1 arba S3 kategorija) ar kintamas (R2, S2 arba S4 kategorija); 2.1.5. pareiškėjo nuožiūra nurodoma, kad įtaisą galima montuoti transporto priemonėje, kai atskaitos ašis palinkusi į priešingą pusę nuo transporto priemonės atskaitos plokštumų ir žemės paviršiaus, ar kad jis gali suktis aplink atskaitos ašį; šie skirtingi montavimo reikalavimai nurodomi pranešimo blanke.

2.2. Prie paraiškos, pateikiamos dėl kiekvieno tipo įtaiso, pridedama: 2.2.1. pakankamai detalūs brėžiniai (3 egzemplioriai), kad būtų galima atpažinti įtaiso tipą, kuriuose nurodoma įtaiso (ir, jeigu taikoma, galinio stiklo, kai tai S3 ar S4 kategorijos žibintai) geometrinė(s) padėtis (-ys), kurioje (-se) jis gali būti sumontuotas transporto priemonėje, atliekant bandymus atskaitos ašimi laikoma stebėjimo ašis (horizontalusis kampas H = 0°, vertikalusis kampas V = 0°) ir taškas, laikomas atskaitos centru; brėžiniuose nurodoma patvirtinimo numeriui skirta vieta ir papildomi simboliai, esantys prie patvirtinimo ženklo apskritimo; 2.2.2. trumpas techninis aprašas, kuriame visų pirma nurodoma (išskyrus tuos atvejus, kai žibintai yra su nekeičiamaisiais šviesos šaltiniais): a) nustatyta (-os) kaitinamosios (-ųjų) lempos (-ų) kategorija arba kategorijos; minėta kaitinamosios lempos kategorija turi atitikti vieną iš Taisyklėje Nr. 37 ir teikiant tipo patvirtinimo paraišką galiojančios jos serijos pakeitimuose nurodytų kategorijų; jeigu tai yra S3 arba S4 kategorijos stabdymo žibintas, skirtas montuoti transporto priemonės viduje, techniniame apraše apibūdinamos galinio stiklo (-ų) optinės savybės (perdavimas, spalva, posvyris ir kt.); b) specialusis šviesos šaltinio modulio atpažinties kodas; 2.2.3. jeigu žibinto spinduliuojamos šviesos stipris yra kintamas, išsamus kintamo stiprio valdymo įtaiso aprašas, išdėstymo schema ir sistemos, užtikrinančios du intensyvumo lygius, charakteristikų specifikacija; 2.2.4. du žibintų bandiniai; jei patvirtinimas taikomas įtaisams, kurie nėra identiški, tačiau yra simetriški ir skirti juos montuoti po vieną transporto priemonės kairiajame ir dešiniajame šonuose, abu pateikiami bandiniai gali būti identiški ir gali būti skirti montuoti tik kairiajame ar tik dešiniajame transporto priemonės šone; jeigu žibinto spinduliuojamos šviesos stipris yra kintamas, prie paraiškos taip pat pridedamas kintamojo stiprio valdymo įtaisas arba tokį (-ius) patį (-čius) signalą (-us) skleidžiantis generatorius; 2.2.5. jeigu tai S3 ar S4 kategorijos stabdymo žibintas, skirtas montuoti transporto priemonės viduje, pavyzdinė plokštelė ar pavyzdinės plokštelės (jeigu yra keletas galimybių), turintis (-ys) tokias pačias optines savybes kaip ir esamas (-i) galinis (-iai) stiklas (-ai).

3. ŽENKLINIMAS

Patvirtinimui pateikti įtaisai:

3.1. turi būti su pareiškėjo prekės pavadinimu arba ženklu; šie ženklai turi būti aiškiai įskaitomi ir nenutrinami;

3.2. įtaisai, išskyrus žibintus su nekeičiamaisiais šviesos šaltiniais, turi būti lengvai įskaitomai ir nenutrinamai paženklinti, nurodant: a) nustatytą (-as) kaitinamosios (-ųjų) lempos (-ų) kategoriją arba kategorijas; ir (arba) b) specialųjį šviesos šaltinio modulio atpažinties kodą.

3.3. Ant įtaisų turi būti pakankamai vietos patvirtinimo ženklui ir 4.2 punkte nurodytiems papildomiems simboliams nurodyti; ta vieta turi būti nurodoma 2.2.1 punkte paminėtuose brėžiniuose.

3.4. Ant įtaisų, jeigu žibintai yra su elektroniniu šviesos šaltinio valdymo įtaisu ar kintamojo stiprio valdymo įtaisu ir (arba) su nekeičiamaisiais šviesos šaltiniais, ir (arba) šviesos šaltinio moduliu (-iais), turi būti nurodyti vardinės įtampos arba įtampos intervalo ir didžiausios vardinės galios ženklai.

3.5. Jeigu, įjungus žibinto dalimi nesantį elektroninį šviesos šaltinio valdymo įtaisą arba kintamojo stiprio valdymo įtaisą, žibintai veikia ne 6 V, 12 V ar 24 V vardinės nominaliosios įtampos, o kitokios įtampos sąlygomis, arba jeigu yra nustatytas antrinis jų veikimo režimas, jie taip pat turi būti paženklinti ženklu, žyminčiu antrinę konstrukcinę vardinę įtampą.

3.6. Jei tai yra žibintai su šviesos šaltinio moduliu (-iais), ant šviesos šaltinio modulio (-ių) pateikiami toliau nurodomi ženklai. 3.6.1. Pareiškėjo prekės pavadinimas arba prekės ženklas; šie ženklai turi būti aiškiai įskaitomi ir nenutrinami. 3.6.2. Specialusis modulio atpažinties kodas; šis ženklas turi būti aiškiai įskaitomas ir nenutrinamas. Šio specialiojo atpažinties kodo pirmosios raidės turi būti MD (nuo žodžio MODULIS), po kurių turi būti patvirtinimo ženklas be apskritimo, kaip nustatyta 4.2.1.1 punkte, taip pat papildomi simboliai ar ženklai, jeigu naudojama keletas netapačių šviesos šaltinių modulių; šis specialusis atpažinties kodas nurodomas 2.2.1 punkte minėtuose brėžiniuose. Patvirtinimo ženklas neturi atitikti ant žibinto, kuriame naudojamas modulis, nurodyto ženklo, tačiau abu ženklai turi būti to paties pareiškėjo. 3.6.3. Vardinės įtampos arba įtampos intervalo ir didžiausiosios vardinės galios ženklai.

3.7. Ant elektroninio šviesos šaltinio valdymo įtaiso arba kintamojo stiprio valdymo įtaiso, kurie priklauso žibintui, tačiau kurių nėra žibinto korpuse, nurodomas gamintojo pavadinimas ir jo atpažinties kodas.

4. PATVIRTINIMAS

4.1. Bendrosios nuostatos

4.1.1. Jei abu įtaisai, pateikti pagal 2.2.4 punktą, atitinka šios taisyklės nuostatas, patvirtinimas suteikiamas.

4.1.2. Kai tą patį sugrupuotų, kombinuotų arba tarpusavyje sujungtų žibintų mazgą sudaro du ar daugiau žibintų, patvirtinimas gali būti suteiktas tik tuo atveju, jeigu kiekvienas iš šių žibintų atitinka šios taisyklės arba kitos taisyklės nuostatas. Kurios nors iš šių taisyklių nuostatų neatitinkantys žibintai negali priklausyti minėtam sugrupuotų, kombinuotų arba tarpusavyje sujungtų žibintų mazgui. Ši nuostata netaikoma priekiniams žibintams, kuriuose įmontuota dviguba kaitinamoji lempa, kai patvirtinimas suteiktas tik dėl vienos rūšies spindulių pluošto.

4.1.3. Suteikiamas kiekvieno patvirtinto tipo patvirtinimo numeris. Du pirmieji jo skaitmenys (šiuo metu 02) žymi pakeitimų, į kuriuos įtraukti naujausi ir svarbiausi techniniai taisyklės pakeitimai, padaryti suteikiant patvirtinimą, seriją. Ta pati Susitariančioji Šalis negali to paties numerio paskirti kitam įtaiso tipui, kuriam taikoma ši taisyklė, išskyrus atvejus, kai tipo išplėtimo patvirtinimas suteikiamas tokiam pačiam, tik skirtingos spalvos šviesą nei patvirtintasis įtaisas spinduliuojančiam įtaisui.

4.1.4. Pranešimas apie įtaiso tipo patvirtinimą, tipo išplėtimo patvirtinimą, atsisakymą suteikti patvirtinimą, patvirtinimo panaikinimą arba visišką gamybos nutraukimą pagal šią taisyklę perduodamas šią taisyklę taikančioms 1958 m. Susitarimo šalims naudojant šios taisyklės 2 priede pateikto pavyzdžio blanką.

4.1.5. Be atitinkamai 3.1. ir 3.2. arba 3.4 punktuose numatytų ženklų, ant kiekvieno pagal šią taisyklę patvirtinto tipo įtaiso 3.3 punkte minėtoje vietoje nurodomas patvirtinimo ženklas, kaip aprašyta 4.2 ir 4.3 punktuose.

4.2. Patvirtinimo ženklo sandara

Patvirtinimo ženklą sudaro:

4.2.1. Tarptautinis patvirtinimo ženklas, kurį sudaro: 4.2.1.1. apskritimas aplink E raidę ir patvirtinimą suteikusios valstybės skiriamasis numeris (2); 4.2.1.2. 4.1.3 punkte nurodytas patvirtinimo numeris;

4.2.2. šis papildomas simbolis ar simboliai: 4.2.2.1. ant įtaisų, atitinkančių šios taisyklės reikalavimus, nustatytus priekiniams gabaritiniams (šoniniams) žibintams – A raidė; 4.2.2.2. ant įtaisų, atitinkančių šios taisyklės reikalavimus, nustatytus galiniams gabaritiniams (šoniniams) žibintams – R raidė arba skaitmuo 1, kai įtaiso spinduliuojamos šviesos stipris yra pastovus, ir skaitmuo 2, kai įtaiso spinduliuojamos šviesos stipris yra kintamas. 4.2.2.3. ant įtaisų, atitinkančių šios taisyklės reikalavimus, nustatytus priekiniams stabdymo žibintams – S raidė ir skaitmuo: 1. – kai įtaiso spinduliuojamos šviesos stipris yra pastovus; 2. – kai įtaiso spinduliuojamos šviesos stipris yra kintamas; 3. – kai įtaisas atitinka specialius reikalavimus, nustatytus S3 kategorijos stabdymo žibintams ir jo spinduliuojamos šviesos stipris yra pastovus; 4. – kai įtaisas atitinka specialius reikalavimus, nustatytus S4 kategorijos stabdymo žibintams ir jo spinduliuojamos šviesos stipris yra kintamas; 4.2.2.4. ant įtaisų, sudarytų iš galinio gabaritinio (šoninio) žibinto ir iš stabdymo žibinto, atitinkančių šios taisyklės reikalavimus, nustatytus tokiems žibintams – horizontaliu brūkšniu atskirti rašmenys R, R1 arba R2 ir S1 arba S2; 4.2.2.5. ant priekinių ar galinių gabaritinių žibintų, kurių matomumo kampai yra asimetriški horizontalios atskaitos ašies atžvilgiu – horizontali rodyklė, rodanti kryptį, kuria fotometrinių reikalavimų laikomasi iki 80° H dydžio kampo; 4.2.2.6. ant įtaisų, kuriuos galima naudoti kaip dviejų žibintų sąrankos dalį, 4.2.2.1. ir 4.2.2.4 punktuose minėto simbolio dešinėje pusėje papildomai nurodoma D raidė; 4.2.2.7. ant sumažintos šviesos sklaidos įtaisų, atitinkančių šios taisyklės 4 priedo 2.3 punktą, nurodoma vertikali rodyklė, nukreipta žemyn nuo horizontalios dalies.

4.2.3. Du patvirtinimo numerio skaitmenys (šiuo metu – 02, atitinkantys 02 serijos pakeitimus, kurie įsigaliojo 1991 m. gegužės 5 d.), žymintys pakeitimų, į kuriuos įtraukti suteikiant patvirtinimą padaryti naujausi ir svarbiausi taisyklės techniniai pakeitimai, seriją, ir prireikus privalomoji rodyklė gali būti pažymėta šalia papildomų simbolių.

4.2.4. 4.2.1 ir 4.2.2 punktuose nurodyti ženklai ir simboliai turi būti aiškiai įskaitomi ir nenutrinami net tada, kai įtaisas įmontuotas transporto priemonėje.

4.3. Patvirtinimo ženklo išdėstymas

4.3.1. Atskirieji žibintai

3 priedo 1–4 punktuose pateikiami patvirtinimo ženklo ir anksčiau minėtų papildomų simbolių pavyzdžiai.

Jeigu skirtingų tipų žibintams, kurie atitinka kelių taisyklių reikalavimus, naudojami tokie pat vienodos arba skirtingos spalvos išoriniai lęšiai, gali būti pritvirtintas bendras tarptautinis patvirtinimo ženklas, sudarytas iš apskritimo apie E raidę, po kurios nurodomas patvirtinimą suteikusios šalies skiriamasis numeris, ir iš patvirtinimo numerio. Šį patvirtinimo ženklą galima pritvirtinti bet kurioje žibinto vietoje su sąlyga, kad:

4.3.1.1. jis yra matomas sumontavus žibintus;

4.3.1.2. nurodomas kiekvieno žibinto atpažinties simbolis, atitinkantis visų taisyklių su atitinkamos serijos pakeitimais, pagal kurias buvo suteiktas patvirtinimas ir į kurias įtraukti naujausi ir svarbiausi techniniai taisyklės pakeitimai, atlikti prieš suteikiant patvirtinimą, reikalavimus, ir prireikus privalomoji rodyklė;

4.3.1.3. bendro patvirtinimo ženklo sudedamųjų dalių dydis neturi būti mažesnis nei mažiausias atskirų mažiausių ženklų dydis, kaip reikalaujama taisyklėje, pagal kurią buvo suteiktas patvirtinimas;

4.3.1.4. ant pagrindinės žibinto dalies turi būti numatyta 3.3 dalyje aprašyta vieta ir pritvirtintas faktinę (-es) funkciją (-as) žymintis patvirtinimo ženklas;

4.3.1.5. Šios taisyklės 3 priedo 5 pavyzdyje pateikiami patvirtinimo ženklo pavyzdžiai su minėtais papildomais simboliais.

4.3.2. Sugrupuoti, kombinuoti arba tarpusavyje sujungti žibintai

4.3.2.1. Jeigu sugrupuoti, kombinuoti arba tarpusavyje sujungti žibintai atitinka keleto taisyklių reikalavimus, gali būti pritvirtinamas vienas tarptautinis patvirtinimo ženklas, kurį sudaro apskritimas apie E raidę, po kurios eina patvirtinimą suteikusios šalies skiriamasis numeris, ir patvirtinimo numeris. Šį patvirtinimo ženklą galima pritvirtinti bet kurioje sugrupuotų, kombinuotų arba tarpusavyje sujungtų žibintų vietoje su sąlyga, kad: 4.3.2.1.1. jis yra matomas juos sumontavus; 4.3.2.1.2. nė viena sugrupuotų, kombinuotų arba tarpusavyje sujungtų žibintų šviesą praleidžianti dalis negali būti pašalinta kartu nepašalinant patvirtinimo ženklo.

4.3.2.2. Kiekvieno žibinto atpažinties simbolis, atitinkantis visų taisyklių su atitinkamos serijos pakeitimais, pagal kurias buvo suteiktas patvirtinimas ir į kurias įtraukti naujausi ir svarbiausi techniniai taisyklės pakeitimai, atlikti prieš suteikiant patvirtinimą, reikalavimus, ir prireikus privalomoji rodyklė žymimi: 4.3.2.2.1. ant atitinkamo šviesą spinduliuojančio paviršiaus 4.3.2.2.2. arba viename įrenginyje taip, kad būtų galima lengvai atpažinti visus sugrupuotus, kombinuotus arba tarpusavyje sujungtus žibintus.

4.3.2.3. Bendro patvirtinimo ženklo sudedamųjų dalių dydis neturi būti mažesnis nei mažiausias atskirų mažiausių ženklų dydis, kaip reikalaujama taisyklėje, pagal kurią buvo suteiktas patvirtinimas.

4.3.2.4. Suteikiamas kiekvieno patvirtinto tipo patvirtinimo numeris. Ta pati Susitariančioji Šalis negali to paties numerio suteikti kitam sugrupuotų, kombinuotų arba tarpusavyje sujungtų žibintų, kuriems taikoma ši taisyklė, tipui.

4.3.2.5. 3 priedo 6 punkte pateikiami sugrupuotų, kombinuotų arba tarpusavyje sujungtų žibintų su visais pirmiau nurodytais papildomais simboliais patvirtinimo ženklų pavyzdžiai.

4.3.3. Žibintai, tarpusavyje sujungti su to tipo priekiniais žibintais, kurių lęšiai naudojami ir kitų tipų priekiniams žibintams.

Taikomos 4.3.2 punkte išdėstytos nuostatos.

4.3.3.1. Jeigu skirtingų tipų priekiniams žibintams arba žibintų, įskaitant priekinius žibintus, mazgams priklauso tas pats lęšis, ant jo galima nurodyti įvairius šių priekinių žibintų tipų ar žibintų mazgų tipų patvirtinimo ženklus, jei tik ant pagrindinės priekinio žibinto dalies, net jei jo ir negalima atskirti nuo lęšio, taip pat yra 3.3 punkte minėta vieta ir nurodyti faktinių funkcijų patvirtinimo ženklai. Jei skirtingų tipų priekinių žibintų pagrindinė dalis yra ta pati, ant jo galima nurodyti naudojamus įvairius patvirtinimo ženklus.

4.3.3.2. Šios taisyklės 3 priedo 7 punkte pateikiami žibintų, tarpusavyje sujungtų su priekiniu žibintu, patvirtinimo ženklų pavyzdžiai.

4.3.4. Patvirtinimo ženklas turi būti aiškiai įskaitomas ir nenutrinamas. Jis gali būti vidinėje ar išorinėje (skaidrioje arba ne) įtaiso dalyje, kuri negali būti atskirta nuo skaidrios šviesą spinduliuojančio įtaiso dalies. Įtaisą sumontavus transporto priemonėje arba atidarius slankiąją dalį, kaip antai variklio dangtį, bagažinę arba dureles, ženklas turi būti visuomet matomas.

5. BENDRIEJI REIKALAVIMAI

5.1. Kiekvienas pateiktas įtaisas turi atitikti 6–8 dalyse nustatytus reikalavimus.

5.2. Įtaisai privalo būti suprojektuoti ir pagaminti taip, kad, nežiūrint galimos vibracijos įprastinio naudojimo sąlygomis, jie ir toliau veiktų tinkamai ir jiems būtų būdingos šioje taisyklėje nustatytos charakteristikos.

5.3. Žibintai, patvirtinti kaip priekiniai ar galiniai gabaritiniai (šoniniai) žibintai, taip pat laikomi patvirtintais galinio kontūro gabaritiniais žibintais.

5.4. Priekiniai ir galiniai gabaritiniai (šonininiai) žibintai, kurie yra sugrupuoti, kombinuoti arba tarpusavyje sujungti, gali būti naudojami ir kaip galinio kontūro gabaritiniai žibintai.

5.5. Leidžiami gabaritiniai (šoniniai) žibintai, tarpusavyje sujungti su kitą funkciją atliekančiu žibintu, palaikomu bendro šviesos šaltinio, ir suprojektuoti taip, kad nuolat veiktų su papildoma spinduliuojamos šviesos stiprio kontrolės sistema. 5.5.1. Tačiau kai galinis gabaritinis (šoninis) žibintas tarpusavyje sujungtas su stabdymo žibintu, įtaisas turi: a) būti keleto šviesos šaltinių sąrankos dalimi arba b) būti skirtas naudoti transporto priemonėse, kuriose įrengta tos funkcijos trikčių stebėsenos sistema. Abiem atvejais ši pastaba pateikiama pranešimo dokumente.

5.6. Jei tai yra šviesos šaltinio moduliai, patikrinama, ar: 5.6.1. šviesos šaltinio modulis (-iai) sukonstruotas (-i) taip, kad: a) kiekvieno šviesos šaltinio modulio įrengimo padėtis galėtų būti tik nustatyta teisingoji padėtis ir jį būtų galima pašalinti tik naudojant įrankį (-ius); b) skirtingomis charakteristikomis pasižymintys šviesos šaltinio moduliai, jeigu įtaiso korpuse naudojamas daugiau nei vienas šviesos šaltinio modulis, negalėtų būti pakeičiami vienas kitu tame pačiame žibinto korpuse; 5.6.2. šviesos šaltinio modulis (-iai) būtų apsaugotas (-i) nuo sugadinimo.

5.7. Sugedus kintamojo stiprio valdymo įtaisui: a) R2 kategorijos galinio gabaritinio žibinto, kurio spinduliuojamos šviesos stipris viršija R arba R1 kategorijos didžiausią vertę; b) S2 kategorijos stabdymo žibinto, kurio spinduliuojamos šviesos stipris viršija S1 kategorijos didžiausią vertę; c) S4 kategorijos stabdymo žibinto, kurio spinduliuojamos šviesos stipris viršija S3 kategorijos didžiausią vertę, atitinkamai kategorijai nustatytų pastovaus šviesos stiprio reikalavimų turi būti laikomasi automatiškai.

5.8. Jei tai yra keičiama (-os) kaitinamoji (-osios) lempa (-os): 5.8.1. Gali būti naudojama (-os) bet kokios kategorijos ar kategorijų kaitinamoji (-osios) lempa (-os), patvirtinta (-os) vadovaujantis Taisykle Nr. 37, su sąlyga, kad Taisyklėje Nr. 37 ir teikiant tipo patvirtinimo paraišką galiojančios serijos pakeitimuose nenustatyta jokių naudojimo apribojimų. 5.8.2. Įtaisas turi būti sukonstruotas taip, kad kaitinamosios lempos pritvirtinimo padėtis galėtų būti tik teisingoji padėtis. 5.8.3. Kaitinamosios lempos laikiklis turi atitikti Tarptautinės elektrotechnikos komisijos (IEC) leidinyje Nr. 60061 pateiktas charakteristikas. Naudojamas laikiklio duomenų lapas, susijęs su naudojamos kaitinamosios lempos kategorija.

5.9. Jeigu priekinis gabaritinis žibintas yra su vienu arba daugiau infraraudonųjų spindulių generatorių, šiam priekiniam gabaritiniam žibintui nustatytų fotometrinių ir spalvinių reikalavimų turi būti laikomasi, kai infraraudonųjų spindulių generatorius (-iai) veikia ir kai neveikia.

6. SPINDULIUOJAMOS ŠVIESOS STIPRIS

6.1. Atskaitos ašyje kiekvieno iš dviejų pateiktų įtaisų spinduliuojamos šviesos stipris turi būti ne mažesnis už mažiausią ir ne didesnis už didžiausią toliau nurodytą šviesos stiprį. Mažiausias stipris (cd) Didžiausias stipris (cd), įtaisą naudojant kaip vientisąjį žibintą žibintą (vientisąjį), pažymėtą D raide (4.2.2.6 punktas) 6.1.1. Priekiniai gabaritiniai (šoniniai) žibintai, priekinis galinio kontūro gabaritinis žibintas 4 140 70 6.1.2. Priekiniame žibinte įmontuoti priekiniai (šoniniai) gabaritiniai žibintai 4 140 — 6.1.3. Galiniai gabaritiniai (šoniniai) žibintai, galinio kontūro galinis gabaritinis žibintas 6.1.3.1. R arba R1 (pastovus) 4 17 8,5 6.1.3.2. R2 (kintamas) 4 42 21 6.1.4. Stabdymo žibintai 6.1.4.1. S1 (pastovus) 60 260 130 6.1.4.2. S2 (kintamas) 60 730 365 6.1.4.3. S3 (pastovus) 25 110 55 6.1.4.4. S4 (kintamas) 25 160 80 6.1.5. Jeigu sąranka sudaryta iš dviejų arba daugiau žibintų, bendras stipris neturi viršyti vientisąjam žibintui nustatytos didžiausios vertės. 6.1.6. Kai sąranka, sudaryta iš dviejų arba daugiau žibintų, atliekančių tą pačią funkciją, laikoma vientisuoju žibintu, ji turi atitikti šiuos reikalavimus: a) didžiausio stiprio reikalavimus, jeigu visi žibintai įjungiami kartu; b) mažiausio stiprio reikalavimus, jeigu vienas žibintas sugedęs. 6.1.7. Sugedus vientisajam žibintui, sudarytam iš daugiau negu vieno šviesos šaltinio, taikomos toliau pateikiamos nuostatos. 6.1.7.1. Šviesos šaltinių grupė, sujungta taip, kad sugedus vienam iš jų nebešviečia nė vienas, laikoma vienu šviesos šaltiniu. 6.1.7.2. Sugedus kuriam nors šviesos šaltiniui, žibintas turi atitikti privalomąją mažiausią stiprio vertę. Tačiau, jeigu žibintai skirti tik dviems šviesos šaltiniams, pripažįstama, kad užtenka 50 % mažiausio stiprio žibinto atskaitos ašyje, su sąlyga, kad pranešime nurodoma, kad žibintas skirtas naudoti tik transporto priemonėje, kurioje įrengtas veikimo kontrolės įtaisas, pranešantis apie vieno iš šių dviejų šviesos šaltinių gedimą. 6.1.8. Kai uždegami visi šviesos šaltiniai, gali būti viršytas nustatytas didžiausias vientisojo žibinto šviesos stipris, su sąlyga, kad vientisasis žibintas nėra paženklintas D raide ir neviršijamas nustatytas didžiausias sąrankos, sudarytos iš dviejų ar daugiau žibintų, šviesos stipris.

6.2. Už atskaitos ašies ir šios taisyklės 1 priedo schemose apibrėžtų kampinių regos laukų ribose kiekvieno iš abiejų pateiktų įtaisų spinduliuojamos šviesos stipris: 6.2.1. visomis kryptimis, atitinkančiomis 4 priede pateiktoje šviesos sklaidos verčių lentelėje nurodytus taškus, neturi būti mažesnis už 6.1 punkto lentelėje nustatytos mažiausios vertės ir šioje lentelėje nurodyto procentinio dydžio, taikomo atitinkama kryptimi, sandaugą; 6.2.2. neturi viršyti 6.1 punkto lentelėje nustatytos didžiausios vertės, žiūrint iš bet kurio taško bet kuria kryptimi, kuria matomas atitinkamas šviesos signalizavimo įtaisas; 6.2.3. tačiau leidžiama, kad galinių gabaritinių žibintų, tarpusavyje sujungtų su stabdymo žibintais (žr. 6.1.3 punktą) po plokštuma, sudarančia 5° kampą su horizontalia plokštuma ir nukreipta nuo jos žemyn, šviesos stipris būtų 60 cd; 6.2.4. be to, 6.2.4.1. 1 priede apibrėžtų schemų regos laukuose priekinių ir galinių gabaritinių žibintų ir galinio kontūro gabaritinių žibintų spinduliuojamos šviesos stipris turi būti ne mažesnis kaip 0,05 cd, o stabdymo žibintų – ne mažesnis kaip 0,3 cd; 6.2.4.2. jeigu galinis gabaritinis žibintas ir stabdymo žibintas, kurio spinduliuojamos šviesos stipris yra pastovus arba kintamas, sujungti tarpusavyje, abiejų kartu įjungtų žibintų faktiškai išmatuotų spinduliuojamos šviesos stiprio verčių ir atskirai įjungto galinio gabaritinio žibinto spinduliuojamos šviesos stiprio santykis, apskaičiuotas lauke, apibrėžtame tiesiomis horizontaliomis ± 5° V šviesos sklaidos lentelės taškus ir tiesiomis vertikaliomis ± 10° H tos lentelės taškus kertančiomis linijomis, turėtų būti bent 5:1; jeigu galinis gabaritinis žibintas ir stabdymo žibintas sudaryti iš daugiau negu vieno šviesos šaltinio ir laikomi vientisuoju žibintu, imamos vertės, gautos įjungus visus šviesos šaltinius; 6.2.4.3. turi būti laikomasi 4 priedo 2.2 punkto reikalavimų dėl stiprio pokyčių tam tikruose taškuose.

6.3. Šviesos stipris matuojamas su nuolatos įjungta (-omis) kaitinamąja (-osiomis) lempa (-omis) ir pasirinkus spalvotą šviesą, jei tai yra raudonos spalvos šviesą spinduliuojantys įtaisai.

6.4. Siekiant nustatyti kraštutinius R2, S2 ir S4 kategorijų įtaisų spinduliuojamos šviesos stiprio dydžius, apskaičiuojamas laikas nuo šviesos šaltiniui (–iams) tiekiamos elektros įtampos įjungimo iki akimirkos, kai šviesos stiprio, išmatuoto atskaitos ašyje, vertė pasiekia 90 % savo dydžio, išmatuoto vadovaujantis 6.3 punktu. Laikas, apskaičiuotas siekiant nustatyti mažiausią šviesos stiprio vertę, neturi viršyti laiko, apskaičiuoto siekiant nustatyti didžiausią šviesos stiprio vertę.

6.5. Kintamojo stiprio valdymo įtaisas neturi skleisti signalų, dėl kurių šviesos stiprio vertės: 6.5.1. nepatektų į 6.1 punkte nurodytus intervalus, ir 6.5.2. viršytų 6.1 punkte konkrečiam įtaisui nustatytą atitinkamą didžiausią pastovaus šviesos stiprio vertę: a) jeigu naudojamos sistemos, kurios veikia tik dienos ir nakties režimu: nakties režimo sąlygomis, b) jeigu naudojamos kitos sistemos: standartinėmis sąlygomis (3).

6.6. 4 priede, kurio nuoroda pateikta 6.2.1 punkte, nurodyta išsami informacija apie taikytinus matavimo metodus.

7. BANDYMO ATLIKIMO TVARKA

7.1. Visi matavimai (fotometriniai ir kolorimetriniai) atliekami taip: 7.1.1. jeigu žibintas yra su keičiamuoju šviesos šaltiniu ir be elektroninio šviesos šaltinio valdymo įtaiso arba be kintamojo stiprio valdymo įtaiso, naudojama nustatytos kategorijos standartinė nespalvota arba spalvota kaitinamoji lempa, skirta įtaisui, kurio įtampa leidžia pasiekti tos kategorijos kaitinamajai lempai būtiną atskaitinį šviesos srautą; 7.1.2. nustačius atitinkamai 6,75 V, 13,5 V arba 28,0 V įtampą, jeigu žibintas yra su nekeičiamaisiais šviesos šaltiniais (kaitinamosiomis lempomis ir t. t..); 7.1.3. jeigu sistema yra su elektroniniu šviesos šaltinio valdymo įtaisu arba su kintamojo stiprio valdymo įtaisu, kurie yra žibinto dalis (4), žibinto įvedimo gnybtai veikiami gamintojo nurodyta įtampa arba, jei ji nenurodyta, atitinkamai 6,75 V, 13,5 V arba 28,0 V įtampa. 7.1.4. jeigu sistema yra su elektroniniu šviesos šaltinio valdymo įtaisu arba su kintamojo stiprio valdymo įtaisu, kurie nėra žibinto dalis, žibinto įvedimo gnybtai veikiami gamintojo nurodyta įtampa.

7.2. Jeigu šviesos šaltiniai reguliuojami kintamojo stiprio valdymo įtaisu, kad būtų gautas kintamo dydžio šviesos stipris, fotometriniai matavimai atliekami vadovaujantis pareiškėjo aprašu.

7.3. Bandymų laboratorija reikalauja, kad gamintojas pateiktų šviesos šaltinio valdymo įtaisą arba kintamojo stiprio valdymo įtaisą, kuriuo šviesos šaltiniui tiekiama energija ir reguliuojamos funkcijos.

7.4. Įtampa, kuria žibintas turi būti veikiamas, nurodoma pranešimo blanke, pateiktame šios taisyklės 2 priede.

7.5. Pagal signalinės šviesos įtaiso atskaitos ašį nustatomos tariamojo paviršiaus ribinės vertės.

7.6. Jei tai yra S3 arba S4 kategorijos stabdymo žibintai, skirti montuoti transporto priemonės viduje, pateikta (žr. 2.2.5 punktą) pavyzdinė plokštelė ar pavyzdinės plokštelės (jeigu yra keletas galimybių) pritvirtinamos bandomo žibinto priekyje, paraiškos brėžinyje (-iuose) (žr. 2.2.1 punktą) aprašytoje (-ose) geometrinėje (-ėse) padėtyje (-yse).

8. SPINDULIUOJAMOS ŠVIESOS SPALVA

Spinduliuojamos šviesos spalva šviesos sklaidos tinklelio laukelyje, apibrėžtame 4 priedo 2 dalyje, turi būti raudona arba balta. Bandymai aprašyti šios taisyklės 5 priede. Už laukelio ribų neturi būti jokių pastebimų spalvos pokyčių.

Šie reikalavimai taikomi taip pat ir tais atvejais, kai neviršijamas šviesos kintamojo stiprio intervalas, kai šviesą spinduliuoja:

a) R2 kategorijos galiniai gabaritiniai žibintai;

b) S2 ir S4 kategorijų stabdymo žibintai.

9. GAMYBOS ATITIKTIS

Gamybos atitikties procedūros turi atitikti nustatytąsias susitarimo 2 priedėlyje (E/ECE/324-E/ECE/TRANS/505/Rev.2); jas taikant galioja toliau nurodyti reikalavimai.

9.1. Pagal šią taisyklę patvirtinti žibintai turi būti pagaminti taip, kad atitiktų tipą, kuris patvirtintas įvykdžius 6 ir 8 dalyse nustatytus reikalavimus.

9.2. Turi būti laikomasi būtiniausių gamybos atitikties kontrolės procedūrų reikalavimų, nustatytų šios taisyklės 6 priede.

9.3. Turi būti laikomasi būtiniausių inspektoriaus atliekamos bandinių atrankos reikalavimų, nustatytų šios taisyklės 7 priede.

9.4. Tipo patvirtinimą suteikusi institucija bet kuriuo metu gali patikrinti kiekvienoje gamybos įmonėje taikomą atitikties kontrolės metodiką. Paprastai šie patikrinimai atliekami kartą per dvejus metus.

10. BAUDOS UŽ GAMYBOS NEATITIKTĮ

10.1. Pagal šią taisyklę suteiktas įtaiso tipo patvirtinimas gali būti panaikintas, jei nesilaikoma pirmiau nustatytų reikalavimų.

10.2. Jeigu šią taisyklę taikanti Susitariančioji šalis panaikina anksčiau suteiktą patvirtinimą, apie tai ji nedelsdama praneša kitoms šią taisyklę taikančioms Susitariančiosioms Šalims, naudodama šios taisyklės 2 priede pateikto pavyzdžio pranešimo blanką.

11. VISIŠKAS GAMYBOS NUTRAUKIMAS

Jeigu patvirtinimo turėtojas visiškai nustoja gaminti pagal šią taisyklę patvirtintą įtaisą, jis turi pranešti apie tai patvirtinimą suteikusiai institucijai. Tokį pranešimą gavusi institucija apie tai praneša kitoms šią taisyklę taikančioms 1958 m. Susitarimo Šalims, naudodama šios taisyklės 2 priede pateikto pranešimo blanko kopiją.

12. PASTABOS DĖL SPALVŲ IR KONKREČIŲ ĮTAISŲ

Susitarimo, prie kurio pridedama ši taisyklė, šalims leidžiama, vadovaujantis minėto susitarimo 3 straipsniu, uždrausti naudoti tam tikras šioje taisyklėje numatytas spalvas įtaisuose, kurie montuojami šių šalių registruotose transporto priemonėse, arba uždrausti naudoti stabdymo žibintus, kurių spinduliuojamos šviesos stipris yra tik pastovus, visų kategorijų arba tam tikrų kategorijų transporto priemonėse.

13. UŽ PATVIRTINIMO BANDYMUS ATSAKINGŲ TECHNIKOS TARNYBŲ IR ADMINISTRACIJOS PADALINIŲ PAVADINIMAI BEI ADRESAI

Šią taisyklę taikančios 1958 m. Susitarimo šalys Jungtinių Tautų Sekretoriatui praneša už patvirtinimo bandymus atsakingų technikos tarnybų ir patvirtinimą suteikiančių administracijos padalinių, kuriems siunčiami kitose šalyse suteikto patvirtinimo, išplėtimo patvirtinimo, atsisakymo suteikti patvirtinimą ar patvirtinimo panaikinimo liudijimai, pavadinimus ir adresus.

14. PEREINAMOJO LAIKOTARPIO NUOSTATOS

14.1. Signaliniai žibintai, kuriuose nėra kaitinamųjų lempų, ir S3 kategorijos stabdymo žibintai, skirti montuoti transporto priemonės viduje

14.1.1. Nuo 02 serijos pakeitimų 6 papildymo įsigaliojimo datos nė viena šią taisyklę taikanti Susitariančioji šalis neatsisako suteikti patvirtinimo pagal šią taisyklę su 02 serijos pakeitimų 6 papildymu.

14.1.2. Praėjus 36 mėnesiams nuo 02 serijos pakeitimų 6 papildymo įsigaliojimo datos, šią taisyklę taikančios Susitariančiosios šalys suteikia patvirtinimą, tik jeigu žibintų tipas, kaip aprašyta 14.1 punkte, atitinka šios taisyklės su 02 serijos pakeitimais, padarytais 6 papildymu, reikalavimus.

14.1.3. Šią taisyklę taikančios Susitariančiosios šalys neturi atsisakyti suteikti tipo, patvirtinto pagal šios taisyklės ankstesnės serijos pakeitimus, išplėtimo patvirtinimą.

14.1.4. 36 mėnesius nuo 02 serijos pakeitimų 6 papildymo įsigaliojimo datos šią taisyklę taikančios Susitariančiosios šalys toliau teikia tipo patvirtinimą tų tipų žibintams, kaip aprašyta 14.1 punkte, kurie atitinka šios taisyklės su ankstesnės serijos pakeitimais reikalavimus.

14.2. 14.1 punkte aprašytų žibintų montavimas transporto priemonėje

14.2.1. Nuo 02 serijos pakeitimų 6 papildymo įsigaliojimo datos, nė viena šią taisyklę taikanti Susitariančioji šalis neturi drausti transporto priemonėse montuoti 14.1 punkte aprašytų žibintų, patvirtintų pagal šią taisyklę su 02 serijos pakeitimais, padarytais 6 papildymu.

14.2.2. 48 mėnesius nuo 02 serijos pakeitimų 6 papildymo įsigaliojimo datos šia taisyklę taikančios Susitariančiosios šalys toliau leidžia montuoti transporto priemonėse pagal šią taisyklę su ankstesnės serijos pakeitimais patvirtintus žibintus, aprašytus 14.1 punkte.

14.2.3. Praėjus 48 mėnesiams nuo 6 papildymu padarytų 02 serijos pakeitimų įsigaliojimo datos, šią taisyklę taikančios Susitariančiosios šalys gali uždrausti šios taisyklės su 02 serijos pakeitimais, padarytais 6 papildymu, reikalavimų neatitinkančius žibintus, aprašytus 14.1 punkte, montuoti naujose transporto priemonėse, kurių tipo patvirtinimas arba atskiras tipo patvirtinimas suteikiamas praėjus daugiau kaip 24 mėnesiams nuo 6 papildymu padarytų šios taisyklės 02 serijos pakeitimų įsigaliojimo datos.

14.2.4. Praėjus 60 mėnesiams nuo 6 papildymu padarytų 02 serijos pakeitimų įsigaliojimo datos, šią taisyklę taikančios Susitariančiosios šalys gali uždrausti šios taisyklės su 02 serijos pakeitimais, padarytais 6 papildymu, reikalavimų neatitinkančius žibintus, aprašytus 14.1 punkte, montuoti naujose transporto priemonėse, kurių pirmoji registracija atlikta praėjus daugiau kaip 60 mėnesių nuo 6 papildymu padarytų šios taisyklės 02 serijos pakeitimų įsigaliojimo datos.

(1) Kaip apibrėžta Suvestinės rezoliucijos dėl transporto priemonių konstrukcijos (R.E.3) 7 priede (dokumentas TRANS/WP.29/78/Rev.1/Amend.2 su paskutiniais pakeitimais, padarytais Amend.4).

(2) 1 – Vokietija, 2 – Prancūzija, 3 – Italija, 4 – Nyderlandai, 5 – Švedija, 6 – Belgija, 7 – Vengrija, 8 – Čekija, 9 – Ispanija, 10 – Serbija, 11 – Jungtinė Karalystė, 12 – Austrija, 13 – Liuksemburgas, 14 – Šveicarija, 15 (nenaudojamas), 16 – Norvegija, 17 – Suomija, 18 – Danija, 19 – Rumunija, 20 – Lenkija, 21 – Portugalija, 22 – Rusijos Federacija, 23 – Graikija, 24 – Airija, 25 – Kroatija, 26 – Slovėnija, 27 – Slovakija, 28 – Baltarusija, 29 – Estija, 30 (nenaudojamas), 31 – Bosnija ir Hercegovina, 32 – Latvija, 33 (nenaudojamas), 34 – Bulgarija, 35 (nenaudojamas), 36 – Lietuva, 37 – Turkija, 38 (nenaudojamas), 39 – Azerbaidžanas, 40 – Buvusioji Jugoslavijos Respublika Makedonija, 41 (nenaudojamas), 42 – Europos bendrija (patvirtinimus suteikia jos valstybės narės, naudodamos atitinkamus savo EEK simbolius), 43 – Japonija, 44 (nenaudojamas), 45 – Australija, 46 – Ukraina, 47 – Pietų Afrikos Respublika, 48 – Naujoji Zelandija, 49 – Kipras, 50 – Malta, 51 – Korėjos Respublika, 52 – Malaizija, 53 – Tailandas, 54 ir 55 (nenaudojami) ir 56 – Juodkalnija. Tolesni numeriai kitoms šalims skiriami chronologine tvarka, kuria jos ratifikavo arba prisijungė prie Susitarimo dėl suvienodintų techninių nuostatų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas nuostatas suteiktų patvirtinimų abipusio pripažinimo sąlygų; apie paskirtus numerius Susitariančiosioms Šalims praneša Jungtinių Tautų Generalinis Sekretorius.

(3) Geras matomumas (meteorologinis optinis nuotolis (MOR) yra > 2 000 m, kaip apibrėžta WMO leidinyje „Guide to Meteorological Instruments and Methods of Observation“, šeštojoje laidoje, ISBN: 92–63–16008–2, pp 1.9.1/1.9.11, Ženeva, 1996 m.) ir švarūs lęšiai.

(4) Taikant šią taisyklę, frazė „yra žibinto dalis“ reiškia, kad įtaisas fiziškai priklauso žibinto korpusui arba yra (atskira arba neatskira) išorinė dalis, tačiau žibintų gamintojas jį pateikia kaip žibinto sistemos dalį.

1 PRIEDAS Priekiniai ir galiniai gabaritiniai žibintai, galinio kontūro gabaritiniai žibintai ir stabdymo žibintai. erdvinei šviesos sklaidai būtini mažiausi kampai (1) Mažiausi visų kategorijų įtaisų, įtrauktų į šią taisyklę, erdvinės šviesos sklaidos vertikalieji kampai visada yra 15° virš horizontalės ir 15° žemiau horizontalės, išskyrus šiuos atvejus: a) jei tai yra žibintai, kuriuos galima montuoti ne aukščiau kaip 750 mm virš žemės paviršiaus, tie kampai yra 15° virš horizontalės ir 5° žemiau horizontalės; b) jei tai yra S3 arba S4 kategorijos stabdymo žibintai, tie kampai yra 10° virš horizontalės ir 5° žemiau horizontalės; Priekin. gabarit. žibintai, galinio kontūro gabaritiniai žibintai Visi žibintai – ant H plokštumos ir virš jos. Žibintai, skirti M2, M3, N2 ar N3 kategorijų transporto priemonėms – po H plokštuma.

Priekiniai gabaritiniai žibintai, M1 arba N1 kat. transporto priemonėms: po H plokštuma. H ploktuma: „horizontali plokštuma, einanti per žibinto atskaitos centrą“ . Galiniai gabaritiniai žibintai, galinio kontūro gabaritiniai žibintai

Stabdymo žibintai (S1 ir S2)

Stabdymo žibintai (S3) (1) Šiuose brėžiniuose nurodyti kampai taikomi įtaisams, kurie turi būti montuojami dešinėje transporto priemonės pusėje. Rodyklėmis žymimas transporto priemonės priekis.

2 PRIEDAS PRANEŠIMAS Didžiausias formatas: A4 (210 ×297 mm))

3 PRIEDAS PATVIRTINIMO ŽENKLŲ IŠDĖSTYMO PAVYZDŽIAI 1. Priekinis gabaritinis (šoninis) žibintas Įtaisas su pirmiau nurodytu patvirtinimo ženklu – tai priekinis gabaritinis (šoninis) žibintas, patvirtintas Nyderlanduose (E4) vadovaujantis Taisykle Nr. 7; patvirtinimo numeris yra 221. Greta A raidės nurodytas numeris rodo, kad patvirtinimas buvo suteiktas pagal Taisyklės Nr. 7 su 02 serijos pakeitimais reikalavimus. Horizontali rodyklė rodo kryptį, kuria laikomasi privalomųjų fotometrinių reikalavimų iki 80° H kampo. Vertikali rodyklė, nukreipta žemyn nuo horizontalios dalies, žymi leidžiamą šio įtaiso montavimo aukštį, kuris turi būti ne didesnis kaip 750 mm nuo žemės paviršiaus. 2. Galinis gabaritinis (šoninis) žibintas Įtaisas su pirmiau nurodytu patvirtinimo ženklu – tai galinis gabaritinis (šoninis) žibintas, kuris gali būti naudojamas dviejų galinių gabaritinių (šoninių) žibintų sąrankoje, patvirtintas Nyderlanduose (E4) vadovaujantis Taisykle Nr. 7; patvirtinimo numeris yra 221. Po simboliu R1D nurodytas numeris rodo, kad patvirtinimas buvo suteiktas pagal Taisyklės Nr. 7 su 02 serijos pakeitimais reikalavimus. Kadangi ženkle nėra rodyklės, tai privalomųjų fotometrinių reikalavimų laikomasi iki 80° H kampo ir kairėje, ir dešinėje pusėse. 3. Stabdymo žibintas Įtaisas su pirmiau nurodytu patvirtinimo ženklu – tai vieno apšvietimo lygio stabdymo žibintas, patvirtintas Nyderlanduose (E4), vadovaujantis Taisykle Nr. 7; patvirtinimo numeris yra 221. Po simboliu S1 nurodytas numeris rodo, kad patvirtinimas buvo suteiktas pagal Taisyklės Nr. 7 su 02 serijos pakeitimais reikalavimus. 4. Įtaisas, kurį sudaro galinis gabaritinis (šoninis) žibintas ir stabdymo žibintas Įtaisas su pirmiau nurodytu patvirtinimo ženklu – tai įtaisas, sudarytas iš galinio gabaritinio (šoninio) žibinto ir stabdymo žibinto, kurio spinduliuojamos šviesos stipris yra kintamas; žibintas patvirtintas Nyderlanduose (E4) vadovaujantis Taisykle Nr. 7, jo patvirtinimo numeris yra 221. Po simboliu R2D-S2D pateiktas numeris rodo, kad patvirtinimas buvo suteiktas pagal Taisyklės Nr. 7 su 02 serijos pakeitimais reikalavimus. Galinis gabaritinis (šoninis) žibintas sujungtas su stabdymo žibintu, abiejų žibintų spinduliuojamos šviesos stipris yra kintamas, jį galima naudoti ir dviejų žibintų sąrankoje. Kadangi ženkle nėra rodyklės, tai privalomųjų fotometrinių reikalavimų laikomasi iki 80° H kampo ir kairėje, ir dešinėje pusėse. Pastaba. Patvirtinimo numeris ir papildomi simboliai tvirtinami prie apskritimo, virš E raidės arba po ja, į dešinę nuo jos arba į kairę. Patvirtinimo numerio skaitmenys turi būti toje pačioje E raidės pusėje ir pasukti ta pačia kryptimi. Patvirtinimo numeris ir papildomas simbolis, įskaitant susijusios taisyklės pakeitimų serijos numerį, kai taikoma, išdėstomi vienas prieš kitą. Patvirtinimo numeriui nereikėtų naudoti romėniškų skaičių, siekiant išvengti painiavos su kitais simboliais. 5. Atskirųjų žibintų ženklinimas Šiame pavyzdyje parodoma, kaip ženklinamas lęšis, skirtas naudoti skirtingų tipų žibintuose. Patvirtinimo ženklai rodo, kad šis įtaisas buvo patvirtintas Ispanijoje (E9), kad jam buvo suteiktas patvirtinimo numeris 1432 ir kad jį sudaro: galinis rūko žibintas (F), patvirtintas vadovaujantis Taisyklės Nr. 38 pradine versija, 2a kategorijos galinis posūkio žibintas, patvirtintas vadovaujantis Taisyklės Nr. 6 01 serijos pakeitimais, atbulinės eigos žibintas (AR), patvirtintas vadovaujantis Taisyklės Nr. 23 pradine versija, raudonas galinis gabaritinis (šoninis) žibintas (R), patvirtintas vadovaujantis Taisyklės Nr. 7 02 serijos pakeitimais, vieno apšvietimo lygio stabdymo žibintas (S1), patvirtintas vadovaujantis Taisyklės Nr. 7 02 serijos pakeitimais. 6. Supaprastintas sugrupuotų, kombinuotų ar tarpusavyje sujungtų žibintų ženklinimas, kai du ar daugiau žibintų sudaro vieną sąranką (Vertikaliosios ir horizontaliosios linijos schemiškai žymi šviesos signalizavimo įrenginio formą. Jos nėra patvirtinimo ženklo dalys) Pastaba. Šie trys patvirtinimo ženklų pavyzdžiai (A, B ir C) vaizduoja tris galimus apšvietimo įtaiso, kurio du arba daugiau žibintų sudaro tą pačią sugrupuotų, kombinuotų arba tarpusavyje sujungtų žibintų sąranką, ženklinimo būdus. Ženklai rodo, kad įtaisą, kuris pavirtintas Nyderlanduose (E4) ir kuriam suteiktas patvirtinimo numeris 3333, sudaro: galinis posūkio žibintas, spinduliuojantis kintamo stiprio šviesą (2b kategorija), patvirtintas vadovaujantis Taisyklės Nr. 6 01 serijos pakeitimais, raudonas galinis gabaritinis (šoninis) žibintas, spinduliuojantis kintamo stiprio šviesą (R2), patvirtintas vadovaujantis Taisyklės Nr. 7 02 serijos pakeitimais, galinis rūko žibintas, spinduliuojantis kintamo stiprio šviesą (F2), patvirtintas vadovaujantis Taisyklės Nr. 38 pradine versija, atbulinės eigos žibintas (AR), patvirtintas vadovaujantis Taisyklės Nr. 23 pradine versija, stabdymo žibintas, spinduliuojantis kintamojo stiprio šviesą (S2), patvirtintas vadovaujantis Taisyklės Nr. 7 02 serijos pakeitimais. Pastaba. Toliau pateikiami trys patvirtinimo ženklų pavyzdžiai (D, E ir F) atitinka apšvietimo įtaisą su patvirtinimo ženklu, kurį sudaro: priekinis gabaritinis (šoninis) žibintas, patvirtintas vadovaujantis Taisyklės Nr. 7 02 serijos pakeitimais, priekinis žibintas su artimąja šviesa, pritaikyta eismui dešiniąja ir kairiąja kelio juosta, ir tolimąja šviesa, kurios didžiausiasis šviesos stipris yra 86 250–101 250 kandelų (tai rodo skaičius 30), patvirtintas vadovaujantis Taisyklės Nr. 20 02 serijos pakeitimais, priekinis rūko žibintas, patvirtintas vadovaujantis Taisyklės Nr. 19 02 serijos pakeitimais, 1a kategorijos priekinis posūkio žibintas, patvirtintas vadovaujantis Taisyklės Nr. 6 01 serijos pakeitimais. 7. Su priekiniu žibintu sujungtas žibintas Pirmiau pateiktame pavyzdyje parodoma, kaip ženklinamas lęšis, skirtas naudoti šių skirtingų tipų priekiniuose žibintuose: arba priekiniame žibinte su artimąja šviesa, pritaikyta eismui dešiniąja ir kairiąja kelio juosta, ir tolimąja šviesa, kurios didžiausiasis šviesos stipris yra 86 250–101 250 kandelų (tai rodo skaičius 30), kuris patvirtintas Vokietijoje (E1) vadovaujantis Taisyklės Nr. 8 su 04 serijos pakeitimais reikalavimais ir tarpusavyje sujungtas su priekiniu gabaritiniu (šoniniu) žibintu, patvirtintu vadovaujantis Taisyklės Nr. 7 02 serijos pakeitimais, arba priekiniame žibinte su artimąja šviesa, pritaikyta eismui dešiniąja ir kairiąja kelio juosta, ir tolimąja šviesa, kuris patvirtintas Vokietijoje (E1) vadovaujantis Taisyklės Nr. 1 su 01 serijos pakeitimais reikalavimais ir kuris tarpusavyje sujungtas su pirmiau minėtu tuo pačiu priekiniu gabaritiniu (šoniniu) žibintu; arba abiejuose minėtuose priekiniuose žibintuose, patvirtintuose kaip vientisasis žibintas. Ant pagrindinės priekinio žibinto dalies nurodomas tik vienas galiojantis patvirtinimo numeris, pvz.: 8. Šviesos šaltinio moduliai Šviesos šaltinio modulis su pirmiau nurodytu atpažinties kodu, patvirtintas kartu su Italijoje (E3) patvirtintu žibintu; patvirtinimo numeris yra 17325.

4 PRIEDAS FOTOMETRINIAI MATAVIMAI 1. Matavimo metodas 1.1. Atliekant fotometrinius matavimus, trikdančių atspindžių vengiama pasirinkus tinkamą maskavimą. 1.2. Jeigu matavimų rezultatai užginčijami, matavimai atliekami taip, kad būtų laikomasi šių reikalavimų: 1.2.1. turi būti matuojama iš tokio atstumo, kad būtų laikomasi atvirkštinio atstumo kvadrato dėsnio; 1.2.2. matavimo įranga turi būti tokia, kad, žvelgiant iš šviesos atskaitos centro, kampinė imtuvo apertūra būtų nuo 10 kampinių minučių iki vieno laipsnio; 1.2.3. tariama, kad tam tikrai stebėjimo krypčiai taikomų šviesos stiprio reikalavimų yra paisoma, jeigu šių reikalavimų paisoma juos taikant krypčiai, kuri nuo stebėjimo krypties nukrypsta ne daugiau kaip vienu ketvirtadaliu laipsnio. 1.3. Jeigu įtaisą transporto priemonėje galima sumontuoti daugiau kaip vienoje padėtyje arba skirtingų padėčių srityje, pakartotiniai fotometriniai matavimai atliekami kiekvienoje padėtyje arba gamintojo nurodytos atskaitos ašies srities kraštutinėse padėtyse. 2. Standartinės šviesos sklaidos lentelė S3 kategorijos stabdymo žibintų spinduliuojamos šviesos sklaidos lentelė 10° 32 — 64 — 32 5° 64 100 100 100 64 0° 64 100 100 100 64 5° 64 100 100 100 64 10° 5° 0° 5° 10° 2.1. Kryptys H = 0° ir V = 0° atitinka atskaitos ašį (transporto priemonėje ši ašis yra horizontali, lygiagreti vidurinei išilginei transporto priemonės plokštumai ir nukreipta privaloma stebėjimo kryptimi). Ji kerta atskaitos centrą. Lentelėje pateiktos įvairiomis matavimo kryptimis nustatytos mažiausio šviesos stiprio vertės, išreikštos privalomojo mažiausio stiprio procentais (kryptimis H = 0° ir V = 0°). 2.2. 2 dalyje nurodytame šviesos sklaidos laukelyje, kuris brėžinyje pavaizduotas kaip tinklelis, šviesos pluoštas turėtų būti iš esmės vienodas – laukelio dalyje, apibrėžtoje tinklelio linijomis, visomis kryptimis spinduliuojamos šviesos stipris turi bent jau atitikti mažiausias vertes (procentais), nurodytas ant tinklelio linijų, kuriomis apibrėžiama susijusi kryptis. 2.3. Tačiau tuo atveju, jei nustatytasis įtaiso montavimo aukštis yra ne didesnis kaip 750 mm nuo žemės paviršiaus, fotometrinis stipris tikrinamas ne didesniu kaip 5° kampu, nukreiptu žemyn. 3. Žibintų fotometrinis matavimas Fotometrinės charakteristikos tikrinamos toliau nurodyta tvarka. 3.1. Jei tai yra nekeičiamieji šviesos šaltiniai (kaitinamosios lempos ir kt.): kai žibinte sumontuoti šviesos šaltiniai, vadovaujamasi atitinkamais šios taisyklės 7.1 punkto papunkčiais. 3.2. Jei tai yra keičiamos kaitinamosios lempos: kai juose sumontuotos kaitinamosios lempos, gautos šviesos stiprio vertės tikslinamos esant 6,75 V, 13,5 V arba 28,0 V įtampai. Pataisinis faktorius — atskaitinio šviesos srauto ir vidutinės šviesos srauto vertės santykis esant tam tikrai įtampai (6,75 V, 13,5 V ar 28,0 V). Kiekvienos naudotos kaitinamosios lempos faktinis šviesos srautas neturi nukrypti nuo vidutinės vertės daugiau kaip ± 5 %. Užuot taikius minėtą metodą, atskaitinį šviesos srautą skleidžianti standartinė kaitinamoji lempa gali būti montuojama paeiliui visose padėtyse, kuriose išmatuotos vertės susumuojamos. 3.3. Bet kurio signalinio žibinto, išskyrus turinčius kaitinamąją (-ąsias) lempą (-as), šviesos stiprio vertės, išmatuotos nuo įjungimo praėjus 1 minutei ir praėjus 30 minučių, turi atitikti mažiausias ir didžiausias vertes. Šviesos stiprio pasiskirstymo lygis, praėjus nuo įjungimo 1 minutei, gali būti apskaičiuotas remiantis šviesos stiprio pasiskirstymo lygiu, apskaičiuotu nuo įjungimo praėjus 30 minučių, taikant kiekviename bandymo taške šviesos stiprio verčių, išmatuotų aukštosios įtampos sąlygomis nuo įjungimo praėjus 1 minutei ir praėjus 30 minučių, koeficientą.

5 PRIEDAS ŠVIESOS SPALVOS: PAGRINDINIŲ SPALVIŲ KOORDINATĖS Tikrinant kolorimetrines charakteristikas, taikoma šios taisyklės 7 dalyje aprašyta bandymo tvarka. Jeigu žibintai yra su nekeičiamaisiais šviesos šaltiniais (kaitinamosiomis lempomis ir pan.), kolorimetrinės charakteristikos turėtų būti tikrinamos tuomet, kai šviesos šaltiniai yra žibinte, vadovaujantis šios taisyklės 7.1 punkto atitinkamu papunkčiu. Jeigu tai yra S3 arba S4 kategorijos stabdymo žibintas, skirtas montuoti transporto priemonės viduje, kolorimetrinės charakteristikos turėtų būti tikrinamos esant blogiausiam (-iems) žibintų ir galinio (-ių) stiklo (-ų) arba pavyzdinės (-ių) plokštelės (-ių) deriniui (-iams).

6 PRIEDAS BŪTINIAUSI GAMYBOS ATITIKTIES KONTROLĖS PROCEDŪRŲ REIKALAVIMAI 1. BENDRIEJI REIKALAVIMAI 1.1. Atitikties reikalavimų mechaniniu ir geometriniu požiūriu laikomasi, jei skirtumai neviršija įprastų šioje taisyklėje apibrėžtų gamybos nuokrypų. 1.2. Serijinės gamybos žibintų fotometrinių charakteristikų atitiktis neginčijama, jeigu, vadovaujantis šios taisyklės 7 dalies nuostatomis, atliekant bet kurio atsitiktine tvarka pasirinkto žibinto fotometrinių charakteristikų bandymą: 1.2.1. nė viena išmatuotoji vertė nenukrypsta į blogąją pusę nuo šioje taisyklėje nustatytų verčių daugiau kaip 20 %; 1.2.2. jeigu žibintas yra su keičiamuoju šviesos šaltiniu ir jei pirmiau aprašyto bandymo rezultatai neatitinka reikalavimų, žibintų bandymai kartojami naudojant kitą standartinę kaitinamąją lempą. 1.3. Atliekant bandymus pagal šios taisyklės 7 dalies sąlygas, turi būti laikomasi pagrindinių spalvių koordinačių. 2. BŪTINIAUSI GAMINTOJO ATLIEKAMOS ATITIKTIES PATIKROS REIKALAVIMAI Patvirtinimo ženklo turėtojas nustatytu dažnumu atlieka bent jau toliau nurodytus kiekvieno tipo žibinto bandymus. Bandymai atliekami pagal šios taisyklės nuostatas. Jei atrinkti bandiniai neatitinka konkretaus bandymo tipo, turi būti atlikta papildoma atranka ir papildomas bandymas. Gamintojas imasi veiksmų atitinkamų gaminių atitikčiai užtikrinti. 2.1. Bandymų pobūdis Remiantis šia taisykle, atliekant gamybos atitikties bandymus, nustatomos fotometrinės ir kolorimetrinės charakteristikos. 2.2. Bandymų metodai 2.2.1. Bandymai paprastai atliekami taikant šioje taisyklėje nustatytus metodus. 2.2.2. Gamintojui atliekant bet kurį atitikties bandymą gali būti taikomi lygiaverčiai metodai, jeigu gaunamas už patvirtinimo bandymus atsakingos kompetentingos institucijos leidimas. Gamintojas turi įrodyti, kad taikomi metodai yra lygiaverčiai šioje taisyklėje nustatytiems metodams. 2.2.3. Taikant 2.2.1 ir 2.2.2 punktus, būtina reguliariai kalibruoti bandymų įrangą ir ją reguliuoti, kad įranga atitiktų kompetentingos institucijos atliktus matavimus. 2.2.4. Visais atvejais turi būti taikomi šioje taisyklėje nurodyti standartiniai metodai, visų pirma atliekant administracinę patikrą ir bandinių atranką. 2.3. Bandinių atrankos pobūdis Žibintų bandiniai atrenkami atsitiktine tvarka iš vienodų gaminių partijos. Vienoda partija – to paties tipo, apibrėžto pagal gamintojo taikomus gamybos metodus, žibintų rinkinys. Paprastai vertinami skirtingose gamyklose pagaminti serijiniai gaminiai. Tačiau gamintojas gali grupuoti skirtingų gamyklų duomenis apie tą patį tipą, jeigu jose taikoma ta pati kokybės sistema ir kokybės valdymas. 2.4. Išmatuotos ir užregistruotos fotometrinės charakteristikos 4 priede išvardytose vietose ir reikiamose pagrindinių spalvių koordinatėse atliekami atrinktojo žibinto mažiausių verčių fotometriniai matavimai. 2.5. Priimtinumo kriterijai Gamintojas privalo užtikrinti statistinį bandymų rezultatų apdorojimą ir, kartu su kompetentinga institucija, apibrėžti gaminių priimtinumo kriterijus, kad būtų laikomasi atitikties patikrai taikomų techninių reikalavimų, nustatytų šios taisyklės 9.1 punkte. Priimtinumo kriterijai turi būti tokie, kad esant 95 % pasikliovimo lygiui, mažiausia tikimybė, kad bandinys atitiks atrankinio tikrinimo reikalavimus pagal 7 priedą (pirmoji bandinių atranka), būtų 0,95.